Lescha da meglieraziun dal chantun Grischun    915.100   Lescha da meglieraziun dal chantun Grischun  dals 05-04-1981 (versiun dals 01-01-2016)  acceptada dal pievel ils 5 d'avrigl 19811)  1. Prescripziuns generalas  Art.  1 Noziun ed intent 1 Meglieraziuns èn mesiras, ovras e construcziuns agriculas autas e bassas che han  l'intent  da  mantegnair  u  d'augmentar  la  productivitad  dal  terren,  da  facilitar  sia   cultivaziun  u  d'al  proteger  cunter  devastaziuns  u  destrucziuns  chaschunadas  d'eveniments da la natira.  Art.  2 Champ d'applicaziun 1 Questa lescha regla: a) l'arrundaziun dal terren agricul e forestal sco er las meglieraziuns generalas en   il senn da l'artitgel 12 alinea 2; b) las arrundaziuns dal terren agricul e forestal ch'èn vegnidas fatgas en il rom   dal regruppament total; c) las autras meglieraziuns communablas dal terren; d) interpresas singulas; e) las contribuziuns per meglieraziuns. 2 La lescha vegn applitgada per tut las immobiglias en il territori cumpiglià inclusiv   per ils dretgs reals ch'existan sin quellas.  Art.  3 Ambient 1 Cun realisar meglieraziuns èsi da tegnair quint adequatamain dals interess generals  da l'ambient, en spezial da la protecziun da la natira e dal mantegniment dal maletg  dal vitg e da la cuntrada.  1) M dals 30 da zercladur 1980, 169; PCG 1980/81, 205, (1. lectura); PCG 1980/81, 449, 456  (2. lectura)  * tabellas da las modificaziuns a la fin dal relasch   1     915.100    Art.  4 Preparaziun e realisaziun 1 Las vischnancas preparan las interpresas communablas. 2 La  realisaziun  d'interpresas  communablas  è  chaussa  dals  proprietaris  da  bains  immobigliars, da las vischnancas u d'autras persunas interessadas.  Art.  5 Territori cumpiglià 1 Il territori cumpiglià includa la totalitad dals bains immobigliars integrads en ina  interpresa da meglieraziun. 2 Quest  territori  sto  s'extender  per  regla  sur  in  territori  limità  natiralmain  u  economicamain ch'è adattà u che serva a l'utilisaziun agricula.  Art.  6 * Cumpetenza da determinar il territori cumpiglià 1 Il  territori  cumpiglià  vegn  determinà  da  l'uffizi  chantunal  cumpetent  en  enclegientscha  cun  las  suprastanzas  communalas.  Sch'i  na  dat  nagina  cunvegna,  decida il departament da l'intern e da l'economia publica. 2 Analogamain èsi d'agir tar midadas dal territori cumpiglià. Tar las meglieraziuns   che  vegnan  realisadas  d'ina  associaziun  entra  en  quest  cas  la  suprastanza  da  l'associaziun empè da la suprastanza communala. 3 Cunter  la  decisiun  dal  departament  pon  ins  far  recurs  tar  la  dretgira  administrativa. *  Art.  7 Instituziun responsabla 1 L'instituziun responsabla per la meglieraziun è – tar interpresas communablas –  l'associaziun che sa cumpona dals proprietaris da bains immobigliars  participads.  L'associaziun represchenta ina corporaziun da dretg public cun in'atgna persunalitad  giuridica. 2 En  ils  cas  menziunads  en  l'artitgel 17  pon  esser  l'instituziun  responsabla  d'ina  interpresa er la vischnanca ed il chantun.  Art.  8 Colliaziun cun interpresas existentas 1 La colliaziun cun ulteriuras interpresas sto  vegnir  permessa,  sche las  premissas  natiralas e tecnicas permettan quai. 2 Sch'i  na  dat  nagina  enclegientscha  davart  la  colliaziun,  decida  la  regenza  definitivamain.  Ella  fixescha  ina  indemnisaziun  adequata  per  las  prestaziuns  furnidas. *  Art.  9 Fundaziun e dissoluziun da l'associaziun 1 In'associaziun  survegn  persunalitad  giuridica  senza  inscripziun  en il  register  da  commerzi cun l'approvaziun dals statuts tras il departament cumpetent. 2 La dissoluziun da l'associaziun basegna l'approvaziun dal departament cumpetent.  2       915.100   3 Decisiuns dal departament èn suttamessas al recurs tar la regenza. Quella decida   definitivamain. *  Art.  10 Organs 1 Ils  organs  d'ina  associaziun èn la  radunanza da l'associaziun,  la  suprastanza da  l'associaziun, la cumissiun da stimaziun ed ils revisurs da quint.  Art.  11 * Surveglianza 1 L'autoritad  chantunala  cumpetenta  en  il  senn  da  las  disposiziuns  da  la  lescha  federala d'agricultura è la regenza, uschenavant che questa lescha na dispona betg  autramain. Las decisiuns da la regenza èn definitivas, sche las disposiziuns davart ils  fatgs da meglieraziun u sch'il dretg surordinà na prevesan nagins auters meds legals. 2 Las meglieraziuns che vegnan sustegnidas da la confederaziun e dal chantun èn  suttamessas – entant ch'ellas vegnan realisadas e suenter ch'ellas èn terminadas – a la   surveglianza da l'uffizi chantunal cumpetent. Cunter decisiuns da l'uffizi po vegnir  fatg recurs tar il departament e tar la regenza. La decisiun da la regenza è definitiva.   Resalvads restan auters meds legals tenor il dretg surordinà e tenor las disposiziuns  davart ils fatgs da meglieraziun.  2. Arrundaziun dal terren  2.1. EN GENERAL  Art.  12 Intent 1 L'arrundaziun dal terren serva: a) a l'utilisaziun raziunala dal terren en l'agricultura ed en la selvicultura; b) al  detretschament  d'utilisaziuns  en  il  rom dal  regruppament  total  tenor  la    lescha davart la planisaziun dal territori per il chantun Grischun;1)  c) a  las  mesiras  da  la  planisaziun  locala,  regiunala  e  naziunala,  sche  vias,   construcziuns  da  chanalisaziun  e  da  viafier  sco  er  autras  ovras  pregiuditgeschan l'utilisaziun agricula dal terren;  d) a la preparaziun per l'introducziun dal register funsil federal. 2 Arrundaziuns  dal  terren  duain  cumpigliar  ultra  da  l'arrundaziun  dals  bains  immobigliars e da las vias er ulteriuras meglieraziuns d'interess communabel ch'èn  necessarias per mantegnair u per augmentar la productivitad dal terren u per facilitar   sia cultivaziun u per repartir raziunalmain il possess nov (meglieraziun generala).  1) DG 801.100   3   http://www.gr-lex.gr.ch/data/801.100/rm   915.100    Art.  13 Relaziun cun la planisaziun dal territori 1 La planisaziun dal territori e l'arrundaziun dal terren ston vegnir accordadas ina cun  l'autra. 2 La planisaziun locala sto vegnir examinada en il decurs da l'arrundaziun dal terren  e sche pussaivel adattada. 3 Avant l'exposiziun da la nova repartiziun fin a sia vigur legala na dastga l'urden  d'utilisaziun betg vegnir midà.  2.2. PREPARAZIUN  Art.  14 Introducziun da la procedura 1 La  suprastanza communala  introducescha  sezza la  procedura  u sin  proposta  da  proprietaris da bains immobigliars interessads, d'organisaziuns agriculas u d'uffizis  chantunals cumpetents. 2 La  dumonda  sto  vegnir  inoltrada  dals  petents  en  scrit  e  sutsegnada,  e  quai  inditgond exactamain l'intent e la dimensiun. 3 La proposta da realisar in'arrundaziun dal terren sto vegnir fatga a la suprastanza  communala da quella vischnanca, en il territori da la quala sa chatta la gronda part   dal terren che sto vegnir integrà.  Art.  15 Planisaziun preliminara 1 Entaifer  il  termin  d'in  mais  dapi  l'inoltraziun  sto  la  suprastanza  communala  convocar  ils  petents  per  decider  davart  l'elavuraziun  e  davart  la  finanziaziun  preliminara d'in studi da planisaziun. 2 Il  studi  da  planisaziun  sto  vegnir  incumbensà  ad  in  spezialist,  e  quai  en  enclegientscha cun la vischnanca e cun l'uffizi chantunal cumpetent.  Art.  16 Radunanza da decisiun 1 Sch'ils documents necessaris èn avant maun, envida la suprastanza communala a la  radunanza da decisiun. 2 L'arrundaziun dal terren è concludida, sche la maioritad dals proprietaris da terren  participads  approvescha  l'interpresa,  e  quai  senza  resguardar  la  grondezza  da  la  surfatscha.  Art.  17 Ordinaziun e realisaziun d'uffizi 1 Sch'igl exista in interess public considerabel per l'arrundaziun dal terren, po quella  vegnir ordinada tras la radunanza communala, u – nua ch'ina tala n'ha betg lieu – tras  la votaziun a l'urna, en ils cas da l'artitgel 12 alinea 1 litera c er tras la regenza.  4       915.100   2 En cas d'ina ordinaziun d'uffizi po la realisaziun da l'arrundaziun dal terren vegnir   assegnada  ad  in'associaziun  dals  proprietaris  da  bains  immobigliars  u  a  la  vischnanca. Cas cuntrari po la radunanza che decida er incumbensar la vischnanca  da realisar l'arrundaziun dal terren, sche quai è d'interess public e sche la vischnanca  accepta l'incumbensa. 3 Sche la procedura vegn realisada d'ina autoritad, surpiglia quella ils dretgs e las  obligaziuns  che  vegnan  adgiuditgads  a  la  radunanza  da  l'associaziun  ed  a  la  suprastanza da l'associaziun.  Art.  18 * Contestaziun dal conclus e da l'ordinaziun 1 Il conclus da realisaziun e l'ordinaziun d'uffizi pon vegnir contestads cun in recurs   directamain  tar  la  dretgira  administrativa.  Il  recurs  sto  sa  drizzar  cunter  la  vischnanca  ch'è  responsabla  per  la  realisaziun u – en cas  da l'ordinaziun  tras  la   regenza – cunter il chantun.  Art.  19 Custs da preparaziun 1 Sch'ina arrundaziun dal terren vegn refusada da la radunanza che decida, surpiglian  las vischnancas ils custs da preparaziun.  2.3. REALISAZIUN  Art.  20 Scumond da regruppament 1 Suenter l'introducziun d'ina arrundaziun dal terren po l'instanza ch'è incumbensada  da la realisar concluder in scumond da regruppament per l'entir territori cumpiglià u  per parts da quel. Quest scumond sto vegnir publitgà en il fegl uffizial dal chantun  ed en la moda usitada al lieu. 2 Durant  il  scumond  da  regruppament  na  dastgan  –  senza  il  consentiment  da  l'autoritad che sto realisar l'arrundaziun – vegnir fatgas naginas midadas legalas u  effectivas  da  bains  immobigliars,  che  pudessan  pregiuditgar  u  engrevgiar  l'arrundaziun dal terren. 3 Las restricziuns dal dretg da disponer ston vegnir remartgadas en il register funsil.  Art.  21 Inventarisaziun dal possess vegl 1 En il territori cumpiglià vegn inventarisada la proprietad dals bains immobigliars e   preschentada en plans e registers.  Art.  22 Cumprova da proprietad 1 Proprietaris da bains immobigliars che n'èn betg inscrits en il register funsil ston  furnir la cumprova da proprietad ad agens custs.   5     915.100    2 La procedura d'acquist  tras giudida po vegnir fatga communablamain per tut ils  bains  immobigliars  che  n'èn  betg  inscrits  en  il  register  funsil,  sch'ils  documents  adattads èn avant maun. 3 Dispitas  che  pertutgan  il  possess  e  la  dimensiun  da  la  proprietad  dals  bains   immobigliars inclus ston vegnir renviadas a la giurisdicziun civila.  Art.  23 Valitaziun 1 La valitaziun dals  bains immobigliars  vegn  fatga  a norma da las pussaivladads   d'utilisaziun ch'èn dadas en il possess vegl. Resguardadas ston vegnir spezialmain la  productivitad, la posiziun e la qualitad dals bains immobigliars. 2 En la zona da construcziun stoi vegnir sa basà sin la valur commerziala che sto  vegnir eruida tenor ils princips d'expropriaziun. 3 Edifizis,  bostgs,  funtaunas,  viticulturas  e  sumegliantas  chaussas  ston  vegnir  valitads separadamain. 4 La valitaziun vegn fatga da la cumissiun da stimaziun.  Art.  24 Valitaziun lianta 1 Suenter la scadenza dal termin da recurs daventa la valitaziun da princip lianta per  ils participads e na po betg pli vegnir contestada a chaschun da la nova repartiziun.  Art.  25 Deducziun per stabiliments communabels 1 Per ils stabiliments communabels e per facilitar la nova repartiziun vegn fatga ina  deducziun  da  la  valur  dal  possess  vegl.  La  deducziun da  la  valur  na  vegn  betg  indemnisada.  Art.  26 Deducziun da valur per autras ovras publicas 1 Sch'ina  persuna  cun  dretg  d'expropriaziun  vul  construir  in'ovra  publica  en  il  territori cumpiglià e sch'ella n'è betg buna da cuvrir il basegn da terren tras ses dretg  sco commembra da l'interpresa, la po vegnir procurà terren cun agid d'ina deducziun  procentuala supplementara da la valur dal terren. 2 Per la deducziun supplementara sto l'interpresa vegnir indemnisada da la persuna  cun dretg d'expropriaziun tenor la valur commerziala. Las valurs respectivas vegnan   bunifitgadas als singuls proprietaris da bains immobigliars e scuntradas en il rom da  la repartiziun dals custs.  Art.  27 Procedura 1 La  pretensiun  da  cessiun  da  terren  sto  vegnir  fatga  valair  tar  il  departament  cumpetent visavi l'interpresa avant l'elavuraziun da la nova repartiziun. La regenza  envida  il  departament  da  prender  ina  posiziun  en  scrit  e  decida  alura  davart   l'admissibladad  da  la  mesira  correspundentamain  a  las  disposiziuns  dal  dretg  d'expropriaziun.  6       915.100   2 La  decisiun  davart  la  deducziun  supplementara  da  terren  e  davart  l'import  da  l'indemnisaziun è chaussa da la radunanza da l'associaziun. 3 Sch'i na resulta nagina cunvegnientscha davart l'indemnisaziun, vegn applitgada la  lescha chantunala d'expropriaziun confurm al senn. 4 Sche  la  vischnanca  è  purtadra  da  l'interpresa,  sto  vegnir  fatga  la  procedura  d'expropriaziun e da stimaziun tenor la lescha d'expropriaziun. 5 Las valurs reducidas e las incunvegnientschas ch'èn vegnidas chaschunadas d'ina  ovra publica en il senn da l'artitgel 26 alinea 1 ston vegnir fatgas valair dal pertutgà  visavi  la  persuna  respectiva  cun  dretg  d'expropriaziun,  e  quai  sin  la  via  da  la  procedura da stimaziun tenor la lescha d'expropriaziun.  Art.  28 Princips da la nova repartiziun 1 La nova repartiziun sto correspunder – cun excepziun da la deducziun per ovras  communablas – quantitativamain e qualitativamain al possess vegl, uschenavant che  quai sa lascha far resguardond las pretensiuns economicas e tecnicas. Cun la nova  repartiziun ston ins empruvar da cuntanscher las meglieraziuns da manaschi las pli   grondas pussaivlas. 2 La nova repartiziun sto vegnir concludida da la suprastanza da l'associaziun.  Art.  29 Excepziuns dal princip da la cumpensaziun reala 1 Sch'ina cumpensaziun reala cumpletta na sa lascha betg realisar e sch'il proprietari  pertutgà sto prender en cumpra ina repartiziun reducida, sto quella vegnir valitada  tenor la valur commerziala. 2 Analogamain èsi d'agir tar repartiziuns augmentadas.  Art.  30 Tractament dal terren da construcziun 1 Sch'ina arrundaziun dal terren cumpiglia er terren da construcziun, sto quel vegnir   tractà tenor ils princips d'in regruppament dal terren da construcziun en il senn da la  lescha chantunala davart la planisaziun dal territori1). Ils interess agriculs ston vegnir  resguardads tenor pussaivladad.  Art.  31 Barat 1 Il  barat  tranter  terren  da  construcziun  e  terren  cultivà  premetta  per  regla  il   consentiment dals proprietaris da bains immobigliars pertutgads e sto vegnir fatg per  las valurs commerzialas.  1) DG 801.100]]   7   http://www.gr-lex.gr.ch/data/801.100/rm   915.100    Art.  32 Rectificaziun dals dretgs reals limitads e dals dretgs persunals  prenotads  1 Cun rectifitgar ils dretgs reals limitads – en il rom da la nova repartiziun – sto   vegnir examinà consultond in spezialist dal register funsil, sch'els existan vinavant e   sch'els ston vegnir transferids correspundentamain sin ils novs bains immobigliars. Il   medem vala per la rectificaziun dals dretgs persunals prenotads. 2 Cun excepziun dals dretgs transferids u fundads da nov sco er dals dretgs da pegn  funsil daventan obsolets tut ils dretgs reals limitads dal possess vegl cun l'acquist da  proprietad vi da las parcellas repartidas da nov.  Art.  33 Repartiziun dals custs 1 Ils custs che na vegnan betg cuvrids da las contribuziuns ston vegnir repartids sin  ils proprietaris participads en proporziun dal niz ch'als resulta da l'interpresa. 2 Terzas  persunas  pon  medemamain  vegnir  obligadas  da  pajar  contribuziuns,  uschenavant ch'ellas han in avantatg spezial da l'interpresa. 3 Terzas persunas en il senn da l'alinea 2 han ils medems dretgs sco ils associads en il  rom da la procedura da repartiziun dals custs.  Art.  34 Mantegniment 1 Ils  stabiliments  communabels  ston  vegnir  mantegnids  professiunalmain  dals  participads.  Terzas  persunas  pon  vegnir  obligadas  da  pajar  contribuziuns  analogamain a l'artitgel 33 alineas 2 e 3. 2 Sch'il mantegniment professiunal na vegn betg ademplì, po la regenza ordinar las  mesiras substitutivas necessarias sin donn e cust dals purtaders. 3 Per regla duai la vischnanca surpigliar il mantegniment suenter la conclusiun da las  ovras  da  meglieraziun.  Sche  las  vias  servan  al  traffic  general,  è  la  vischnanca  obligada da surpigliar ellas e da las mantegnair. La cessiun a la vischnanca na vegn  betg indemnisada.  Art.  35 Repartiziun per la cultivaziun 1 L'entrada  en  possess  po  vegnir  disponida  dals  purtaders  per  l'entir  territori  cumpiglià u per parts da quel avant l'acquist da proprietad.  Art.  36 Acquist da proprietad 1 L'acquist da proprietad vegn fatg suenter l'entrada en vigur da la nova repartiziun  sin proposta dals purtaders tras in conclus da la regenza. Quest conclus è definitiv e  vegn publitgà en il fegl uffizial dal chantun. * 2 Dals bains immobigliars repartids da nov po vegnir disponì pir suenter l'acquist da  proprietad e suenter l'inscripziun en il register funsil.  8       915.100   2.4. PROTECZIUN GIURIDICA  Art.  37 Instanzas da meds legals 1 Las  instanzas  da  meds  legals  èn  las  cumissiuns  da  stimaziun  e  la  dretgira   administrativa chantunala.  Art.  38 Exposiziun publica 1 Las  disposiziuns  sco  er  ils  plans  ed  ils  registers  latiers  ston  vegnir  exponids   publicamain durant in termin da 30 dis, spezialmain: * a) * il  territori  cumpiglià  ed  il  register  dals  proprietaris  da  bains  immobigliars   participads; b) * il project d'exposiziun; c) ils plans, ils registers e la valitaziun dal possess vegl; d) la nova repartiziun; e) la repartiziun dals custs. 2 Las pretensiuns tenor litera a fin e ston vegnir communitgadas en il fegl uffizial dal  chantun ed en la moda usitada al lieu, munidas cun ina indicaziun dals meds legals,  als proprietaris da bains immobigliars pertutgads.  Art.  39 Procedura da protesta 1 Cunter tut las disposiziuns pon las persunas pertutgadas inoltrar a la cumissiun da  stimaziun ina protesta munida cun ina proposta ed ina motivaziun en scrit, e quai   durant il termin d'exposiziun respectivamain entaifer 30 dis dapi la consegna da la   disposiziun.  La  protesta  sto  vegnir  tramessa  immediatamain  a  l'autoritad  che  ha  relaschà la disposiziun per la consultaziun. Sin quai fa la cumissiun da stimaziun,  eventualmain ensemen cun ina inspecziun al lieu, ina tractativa a bucca, a la quala  las partidas pon preschentar anc ina giada lur puntgs da vista. * 2 La  cumissiun  da  stimaziun  emprova  da  reconciliar  las  partidas  a  la  buna  e  fa  propostas  d'enclegientscha.  Ils  resultats  da  questas  stentas  d'enclegientscha  ston  vegnir constatads en scrit e renconuschids da las partidas cun la suttascripziun. 3 En il rom da la procedura da protesta po l'autoritad che dispona confermar, abolir u  midar sia disposiziun senza autra motivaziun. 4 Avant l'aboliziun u la midada d'ina disposiziun ston vegnir tadladas las persunas  eventualmain  pertutgadas;  en cas da basegn  sto vegnir  fatga  ina nova procedura  d'exposiziun. 5 Sch'i  na  vegn  fatga  nagina  protesta,  daventan  las  disposiziuns  resp.  las  actas  exponidas liantas per ils singuls participads.   9     915.100    Art.  40 Decisiun davart protestas 1 Sch'i  na  vegn  cuntanschida  nagina  reconciliaziun,  relascha  la  cumissiun  da  stimaziun ina decisiun motivada en scrit che sto vegnir communitgada a las partidas  entaifer 30 dis dapi la tractativa a bucca. 2 La cumissiun da stimaziun po decider sezza en chaussa u la returnar a l'instanza   precedenta per in nov giudicament. Sch'ella decida sezza, ston vegnir envidadas las   persunas  pertutgadas  da  las  midadas  ed  ellas  ston  survegnir  la  pussaivladad  da  prender posiziun. 3 La cumissiun da stimaziun po consultar per sia decisiun il spezialist responsabel, e  per la redacziun in actuar expert da dretg.  Art.  41 Protestas cunter la valitaziun 1 Las protestas cunter la valitaziun vegnan medemamain tractadas e decididas da la  cumissiun da stimaziun, e quai applitgond confurm al senn ils artitgels 39 e 40.  Art.  42 Custs da la procedura da protesta 1 La procedura da protesta è da princip gratuita. Indemnisaziuns extrauffizialas na  vegnan garantidas naginas. 2 Il  protestader  po  vegnir  admonì  da  stuair  surpigliar  ils  custs  en  il  cas  d'in   cumportament entardant u da levsenn.  Art.  43 * Recurs 1 Cunter las decisiuns da la cumissiun da stimaziun pon tant ils proprietaris da bains  immobigliars pertutgads sco er ils purtaders da l'interpresa far recurs tar la dretgira   administrativa entaifer 30 dis dapi la consegna.  Art.  44 * Exclusiun da la procedura da protesta e da recurs * 1 La  procedura  da  protesta  e  da  recurs  tenor  ils  artitgels 39  ss.  na  vegn  betg  applitgada per protestas cunter il register dals proprietaris da bains immobigliars e  cunter il project d'exposiziun. * 2 Las  protestas  cunter  il  register  dals  proprietaris  da  bains  immobigliars  vegnan   giuditgadas dal departament cumpetent. 3 Cunter la decisiun da protesta po vegnir fatg recurs tar la dretgira administrativa. * 4 Las protestas cunter il project d'exposiziun sa drizzan tenor ils artitgels 44bis e ss.  2.5. APPROVAZIUN DAL PROJECT  Art.  44bis * Protesta 1 Cunter il project d'exposiziun poi vegnir fatg protesta en scrit tar il departament   cumpetent entaifer il termin d'exposiziun.  10       915.100   Art.  44ter * Legitimaziun da far protesta 1 Legitimà da far protesta è: a) tgi ch'è pertutgà dal project d'exposiziun e po far valair in interess degn da    vegnir protegì per abolir u midar quel; b) la vischnanca pertutgada; c) las organisaziuns naziunalas da protecziun da l'ambient, sche ed uschenavant    ch'ellas  han  er  il  dretg  da  far  recurs  da  dretg  administrativ  tar  il  tribunal  federal.  Art.  44quater * Tractament da las protestas ed approvaziun dal project 1 Il  departament  cumpetent  decida  davart  las  protestas  cunter  il  project  ed  approvescha il project d'exposiziun. El resguarda en quest connex ultra da l'intent da   meglieraziun tut las dumondas impurtantas, spezialmain ils interess da la planisaziun  dal  territori,  da  la  protecziun  da  la  natira  e  da  la  patria  e  da  la  protecziun  da  l'ambient. 2 L'approvaziun dal project vegn publitgada en il fegl uffizial dal chantun ed en la   moda usitada al lieu. 3 … *  Art.  44quinquies * Effect da l'approvaziun dal project 1 Suenter  l'entrada  en  vigur  da  l'approvaziun  dal  project  d'exposiziun  n'è  ina  permissiun da construcziun betg pli necessaria per ils edifizis, per ils stabiliments e   per  las  ulteriuras  mesiras  ch'èn  cuntegnids  en  quel;  l'approvaziun  dal  project  substituescha la permissiun da construcziun. 2 Las  midadas  visavi  il  project  d'exposiziun  approvà  ston  vegnir  approvadas  dal  departament  cumpetent  avant  l'execuziun  da  las  lavurs.  En  cas  da  midadas  mo  minimalas poi vegnir desistì da la procedura d'exposiziun.  3. Autras interpresas communablas  Art.  45 Noziun 1 Sco autras meglieraziuns communablas valan spezialmain: a) vias e sendas; b) telefericas; c) drenaschas; d) sauaziuns; e) provediments d'aua; f) provediments d'electricitad; g) meglieraziuns d'alps; h) lavurs per segirar u per reparar terren cultivà; i) edifizis agriculs communabels.   11     915.100    Art.  46 Dretg applitgabel 1 Las prescripziuns davart  l'arrundaziun dal terren vegnan applitgadas confurm al  senn  per  las  ulteriuras  interpresas  realisadas  entaifer  ed  ordaifer  la  procedura  d'arrundaziun dal terren.  4. Interpresas singulas  Art.  47 Noziun e dretg applitgabel 1 Interpresas  singulas  èn  per  regla  interpresas  che vegnan  realisadas  da persunas  privatas.  Da  quai  fan  part  spezialmain  sanaziuns  da  bains  e  da  stallas,   raziunalisaziuns d'edifizis e d'abitadis, stabiliments d'avertura per bains singuls sco  er per edifizis d'economia communabels privats. 2 Per las interpresas singulas valan las prescripziuns respectivas da la confederaziun.  5. Contribuziuns chantunalas  Art.  48 Dretg da survegnir contribuziuns 1 Las interpresas che vegnan sustegnidas da la confederaziun ston per regla er vegnir  sustegnidas dal chantun. 2 Las interpresas che na vegnan betg sustegnidas da la confederaziun na vegnan per   regla er betg sustegnidas dal chantun.  Art.  49 Import da las contribuziuns chantunalas 1 Il  chantun paja contribuziuns da fin maximalmain 40 pertschient dals custs cun  dretg da subvenziuns, ad arrundaziuns dal terren contribuziuns da fin maximalmain  50 pertschient. * 2 La regenza decida definitivamain davart l'import da la contribuziun. Ella po colliar  cundiziuns e pretensiuns cun las garanzias da contribuziun. *  Art.  50 Fond da meglieraziun 1 Per  realisar  meglieraziuns  difficilmain  finanziablas  vegn  endrizzà  in  fond  da  meglieraziun.  Dal  fond  da  meglieraziun  pon  ultra  da  quai  vegnir  pajadas  contribuziuns  per  ovras  cun  pitschens  custs,  er  sch'i  na  vegnan  betg  pajadas  contribuziuns ordinarias. 2 Il fond da meglieraziun po vegnir augmentà cun apports or dal quint administrativ   ordinari. 3 Il chantun tschainsescha il saldo dal fond confurm al martgà. *  Art.  50bis * …  12       915.100   Art.  51 Restituziun da contribuziuns 1 Tut  las  contribuziuns  ston  vegnir  restituidas,  sche  las  premissas  legalas  per  la  restituziun  da  las  contribuziuns  federalas  èn  ademplidas.  Quai  constat  particularmain, sche: a) bains  immobigliars  u  edifizis  e  stabiliments  vegnan  utilisads  per  in  auter   intent; b) bains immobigliars na vegnan betg cultivads u sche ovras vegnan mantegnidas   mo insuffizientamain; c) edifizis da construcziun auta vegnan alienads cun gudogn u restan vids per in   temp pli lung; d) las cundiziuns na vegnan betg ademplidas e las pretensiuns betg observadas. 2 Las  prescripziuns  da  la  legislaziun  federala  d'agricultura  vegnan  applitgadas  cumplementarmain.  Art.  52 Contribuziuns restituidas 1 La  part  da  las  contribuziuns  restituidas  che  na  vegn  betg  pretendida  da  la   confederaziun va en il fond da meglieraziun.  6. Disposiziuns finalas  Art.  53 Entrada en vigur 1 La regenza metta en vigur questa lescha suenter ch'ella è vegnida acceptada dal   pievel e suenter l'approvaziun tras il cussegl federal1).2)  Art.  54 Ordinaziun dal cussegl grond 1 Il  cussegl grond relascha in'ordinaziun executiva.3) El po autorisar la regenza da  relaschar las disposiziuns executivas.4)  Art.  55 Aboliziun dal dretg vertent 1 La lescha da meglieraziun dals 7 d'avrigl 19575) vegn abolida.  Art.  56 Dretg transitoric 1 Per meglieraziuns ch'èn gia concludidas il mument da l'entrada en vigur da questa  lescha vala il dretg vegl.  1) approvada dal cussegl federal ils 3 da zercladur 1981 2) messa en vigur cun CR dals 15 da zercladur 1981 per il 1. da fanadur 1981 3) DG 915.110 4) vesair art. 43 da l'ordinaziun executiva 5) vDG 1577 e midadas tenor register   13   http://www.gr-lex.gr.ch/data/915.110/rm   915.100    2 Il departament cumpetent po: a) declerar  per  applitgablas  tschertas  prescripziuns  dals  chapitels  I  fin  III  da   questa lescha; b) declerar  ils  chapitels  I  fin  III  da  questa  lescha  per  applitgabels  en  lur    cumplaina  dimensiun  per  meglieraziuns  ch'èn  vegnidas  concludidas  dals  proprietaris da bains immobigliars suenter ils 31 da december 1976.  3 Ils  statuts  da  las  interpresas  existentas  ston  vegnir  inoltrads  al  departament  da  l'intern e da l'economia publica per l'examinaziun,  e quai entaifer in onn suenter  l'entrada en vigur da questa lescha.  14       915.100   Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 05-04-1981 01-07-1981 relasch emprima versiun - 06-06-1993 01-07-1993 Art. 38 al. 1, a) midada - 06-06-1993 01-07-1993 Art. 38 al. 1, b) midada - 06-06-1993 01-07-1993 Art. 44 revisiun totala - 06-06-1993 01-07-1993 Art. 44bis integraziun - 06-06-1993 01-07-1993 Art. 44ter integraziun - 06-06-1993 01-07-1993 Art. 44quater integraziun - 06-06-1993 01-07-1993 Art. 44quinquies integraziun - 15-08-1995 01-01-1996 Art. 6 revisiun totala 1995, 3412 20-10-1998 01-11-1998 Art. 50 al. 3 integraziun - 31-08-2006 01-01-2007 Art. 6 al. 3 midada 2006, 3328 31-08-2006 01-01-2007 Art. 8 al. 2 midada 2006, 3328 31-08-2006 01-01-2007 Art. 9 al. 3 integraziun 2006, 3329 31-08-2006 01-01-2007 Art. 11 revisiun totala 2006, 3329 31-08-2006 01-01-2007 Art. 18 revisiun totala 2006, 3329 31-08-2006 01-01-2007 Art. 36 al. 1 midada 2006, 3329 31-08-2006 01-01-2007 Art. 38 al. 1 midada 2006, 3329 31-08-2006 01-01-2007 Art. 39 al. 1 midada 2006, 3329 31-08-2006 01-01-2007 Art. 43 revisiun totala 2006, 3330 31-08-2006 01-01-2007 Art. 44 midada dal titel 2006, 3330 31-08-2006 01-01-2007 Art. 44 al. 1 midada 2006, 3330 31-08-2006 01-01-2007 Art. 44 al. 3 midada 2006, 3330 31-08-2006 01-01-2007 Art. 44quater al. 3 aboliziun 2006, 3330 18-04-2007 01-01-2008 Art. 49 al. 1 midada - 18-04-2007 01-01-2008 Art. 50bis aboliziun - 18-11-2014 01-01-2016 Art. 49 al. 2 midada 2014-031   15     915.100    Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 05-04-1981 01-07-1981 emprima versiun - Art. 6 15-08-1995 01-01-1996 revisiun totala 1995, 3412 Art. 6 al. 3 31-08-2006 01-01-2007 midada 2006, 3328 Art. 8 al. 2 31-08-2006 01-01-2007 midada 2006, 3328 Art. 9 al. 3 31-08-2006 01-01-2007 integraziun 2006, 3329 Art. 11 31-08-2006 01-01-2007 revisiun totala 2006, 3329 Art. 18 31-08-2006 01-01-2007 revisiun totala 2006, 3329 Art. 36 al. 1 31-08-2006 01-01-2007 midada 2006, 3329 Art. 38 al. 1 31-08-2006 01-01-2007 midada 2006, 3329 Art. 38 al. 1, a) 06-06-1993 01-07-1993 midada - Art. 38 al. 1, b) 06-06-1993 01-07-1993 midada - Art. 39 al. 1 31-08-2006 01-01-2007 midada 2006, 3329 Art. 43 31-08-2006 01-01-2007 revisiun totala 2006, 3330 Art. 44 06-06-1993 01-07-1993 revisiun totala - Art. 44 31-08-2006 01-01-2007 midada dal titel 2006, 3330 Art. 44 al. 1 31-08-2006 01-01-2007 midada 2006, 3330 Art. 44 al. 3 31-08-2006 01-01-2007 midada 2006, 3330 Art. 44bis 06-06-1993 01-07-1993 integraziun - Art. 44ter 06-06-1993 01-07-1993 integraziun - Art. 44quater 06-06-1993 01-07-1993 integraziun - Art. 44quater al. 3 31-08-2006 01-01-2007 aboliziun 2006, 3330 Art. 44quinquies 06-06-1993 01-07-1993 integraziun - Art. 49 al. 1 18-04-2007 01-01-2008 midada - Art. 49 al. 2 18-11-2014 01-01-2016 midada 2014-031 Art. 50 al. 3 20-10-1998 01-11-1998 integraziun - Art. 50bis 18-04-2007 01-01-2008 aboliziun -  16     	1. Prescripziuns generalas 	Art. 1 Noziun ed intent 	Art. 2 Champ d'applicaziun 	Art. 3 Ambient 	Art. 4 Preparaziun e realisaziun 	Art. 5 Territori cumpiglià 	Art. 6 * Cumpetenza da determinar il territori cumpiglià 	Art. 7 Instituziun responsabla 	Art. 8 Colliaziun cun interpresas existentas 	Art. 9 Fundaziun e dissoluziun da l'associaziun 	Art. 10 Organs 	Art. 11 * Surveglianza  	2. Arrundaziun dal terren 	2.1. En general 	Art. 12 Intent 	Art. 13 Relaziun cun la planisaziun dal territori  	2.2. Preparaziun 	Art. 14 Introducziun da la procedura 	Art. 15 Planisaziun preliminara 	Art. 16 Radunanza da decisiun 	Art. 17 Ordinaziun e realisaziun d'uffizi 	Art. 18 * Contestaziun dal conclus e da l'ordinaziun 	Art. 19 Custs da preparaziun  	2.3. Realisaziun 	Art. 20 Scumond da regruppament 	Art. 21 Inventarisaziun dal possess vegl 	Art. 22 Cumprova da proprietad 	Art. 23 Valitaziun 	Art. 24 Valitaziun lianta 	Art. 25 Deducziun per stabiliments communabels 	Art. 26 Deducziun da valur per autras ovras publicas 	Art. 27 Procedura 	Art. 28 Princips da la nova repartiziun 	Art. 29 Excepziuns dal princip da la cumpensaziun reala 	Art. 30 Tractament dal terren da construcziun 	Art. 31 Barat 	Art. 32 Rectificaziun dals dretgs reals limitads e dals dretgs persunals prenotads 	Art. 33 Repartiziun dals custs 	Art. 34 Mantegniment 	Art. 35 Repartiziun per la cultivaziun 	Art. 36 Acquist da proprietad  	2.4. Protecziun giuridica 	Art. 37 Instanzas da meds legals 	Art. 38 Exposiziun publica 	Art. 39 Procedura da protesta 	Art. 40 Decisiun davart protestas 	Art. 41 Protestas cunter la valitaziun 	Art. 42 Custs da la procedura da protesta 	Art. 43 * Recurs 	Art. 44 * Exclusiun da la procedura da protesta e da recurs *  	2.5. Approvaziun dal project 	Art. 44bis * Protesta 	Art. 44ter * Legitimaziun da far protesta 	Art. 44quater * Tractament da las protestas ed approvaziun dal project 	Art. 44quinquies * Effect da l'approvaziun dal project   	3. Autras interpresas communablas 	Art. 45 Noziun 	Art. 46 Dretg applitgabel  	4. Interpresas singulas 	Art. 47 Noziun e dretg applitgabel  	5. Contribuziuns chantunalas 	Art. 48 Dretg da survegnir contribuziuns 	Art. 49 Import da las contribuziuns chantunalas 	Art. 50 Fond da meglieraziun 	Art. 50bis * … 	Art. 51 Restituziun da contribuziuns 	Art. 52 Contribuziuns restituidas  	6. Disposiziuns finalas 	Art. 53 Entrada en vigur 	Art. 54 Ordinaziun dal cussegl grond 	Art. 55 Aboliziun dal dretg vertent 	Art. 56 Dretg transitoric   		2018-06-06T03:09:51+0200 	"7001 Chur" 	"Gesetzessammlung Kanton Graubünden"